บัณฑูรลั่นเดือนหน้าได้เอ็มดีคนใหม่
“บัณฑูร” ทุบโต๊ะ ก.พ. นี้รู้ตัวเอ็มดีแบงก์กสิกรไทย
23 ม.ค. 2556

“บัณฑูร” ทุบโต๊ะ ก.พ. นี้รู้ตัวเอ็มดีแบงก์กสิกรไทย
นายบัณฑูร ล่ำซำ ประธานเจ้าหน้าที่บริหาร และกรรมการผู้จัดการ ธนาคารกสิกรไทย กล่าวว่า สิ้นเดือนก.พ.นี้ จะได้ตัวกรรมการผู้จัดการ ธนาคารกสิกรไทย ซึ่งปัจจุบันโครงสร้างของธนาคารหลังจากนายประสาร ไตรรัตน์วรกุล ไปเป็นผู้ว่าการธนาคารแห่งประเทศไทย(ธปท.) ก็ได้แต่งตั้ง 4 ผู้บริหารร่วม หรือ 4 ภูมิ ขึ้นมาดูแลงานแทน คือนายกฤษฎา ล่ำซำ นายปรีดี ดาวฉาย นายธีรนันท์ ศรีหงส์ และนายสมเกียรติ ศิริชาติไชย ทั้งหมดเป็นรองกรรมการผู้จัดการอาวุโส
“ก.พ.นี้จะประกาศ รับประกัน อดใจรออีกหน่อยเดือนครึ่ง แล้วจะพูดได้ชัดเจนว่าใครจะทำอะไร” นายบัณฑูร กล่าว
นายบัณฑูร กล่าวว่า ยุทธศาสตร์ของธนาคารมีอยู่แล้ว ไม่ได้อยู่ที่ใครจะเป็นตำแหน่งอะไร อย่างยุทธศาสตร์กลุ่มธุรกิจจีนก็เป็นยุทธศาสตร์ใหญ่ของธนาคาร ส่วนเรื่องตัวบุคคลนั้น เป็นเรื่องการบริหารจัดการธุรกิจ เมื่อเวลาผ่านไปก็ต้องปรับเปลี่ยนให้สอดคล้อง 
นายบัณฑูร กล่าวว่า ได้ตั้งเป้าหมายสินเชื่อปีนี้เติบโต 9-11% ตามอัตราการขยายตัวเศรษฐกิจ(จีดีพี)ปีนี้ ที่คาดว่าจะเติบโต 5% เป็นระดับการเติบโตสินเชื่อที่พอดี สามารถรักษาทุน ส่วนของผู้ถือหุ้น และบริหารความเสี่ยงภายใต้กรอบที่ตั้งไว้